Universitatea Craiova joacă barajul pentru Conference League cu Universitatea Cluj, duminică, de la ora 20:00. Este meciul decisiv care va stabili ultima reprezentantă a României în cupele europene.
Cristi Coste a dezvăluit la FANATIK SUPERLIGA că Universitatea Craiova are cinci absenţe importante la meciul cu U Cluj, în ultima săptămână intervenind noi accidentări:
“Cinci absenţe are Craiova duminică. Sunt Maldonado, Screciu şi Baiaram, de care ştiam deja, au lipsit şi meciurile precedente. Mai sunt Vlădoiu şi Câmpanu. Primul s-a accidentat la meciul cu Sepsi şi nu poate fi recuperat, iar Câmpanu la unul dintre antrenamente”, a dezvăluit Cristi Coste.
Vladimir Screciu nu este nici acum recuperat şi va rata Euro 2024. Sorin Cârţu a comentat la FANATIK SUPERLIGA absenţele oltenilor din meciul cu U Cluj, spunând că antrenorul are şi alte soluţii:
“Sunt jucători care pot fi înlocuiţi, ultimii doi. Ceilalţi trei nu au jucat la ultimul meci. Îmi pare rău de copilul ăsta (n.r. de Screciu). Păcat pentru el. A avut o şansă fantastică. Cum îmi pare rău şi pentru neşansa asta a lui Baiaram.
Dar acolo spun că şi el ar fi trebuit să fie între nişte întrebări, dacă să îl ia sau nu. Dacă ar fi fost apt, eu sunt sigur că ar fi fost luat în calcul pentru convocare. Cred că l-ar fi acceptat, e un fotbalist cu calitate.
Poate să facă faţă unor meciuri importante. Acolo este şi vina lui. Are multe procente de vină Baiaram”, a spus Cârţu la FANATIK SUPERLIGA.
Fostul preşedinte al Universităţii Craiova susţine că Andrei Ivan nu ar trebui să fie folosit pe postul de atacant central, ci ar trebui să fie lăsat în banda stângă.
“După părerea mea, Ivan poate să fie folosit într-un sistem cu doi atacanţi în centrul ofensivei. Dar dacă nu, lăsaţi-l să joace în stânga şi să avem atacant poziţional pe Markovic sau Koljic. Echipa are o altă dinamică.
Mitriţă să facă legătura între mijloc şi atac. În momentul în care îl pui în stânga, îi iei nişte calităţi. Trebuie să se gândească la fundaşul care pleacă în atac. Ivan este singurul cu care poţi să joci un pressing”, a declarat Cârţu la FANATIK SUPERLIGA.